แรงซื้อ “เดลต้า” พยุง SET ปิดเช้ารีบาวด์ 3 จุด
SET ปิดเช้ารีบาวด์ 3 จุด รับแรงหนุนหุ้นเฉพาะตัวอย่าง DELTA ที่ปรับตัวขึ้น หลังได้เข้าคำนวณใน SET50 แนวโน้มช่วงบ่ายคาดแกว่งไซด์เวย์ให้แนวต้าน 1,610-1,620 จุด แนวรับ 1,590-1,600 จุด
SET ปิดเช้ารีบาวด์ 3 จุด รับแรงหนุนหุ้นเฉพาะตัวอย่าง DELTA ที่ปรับตัวขึ้น หลังได้เข้าคำนวณใน SET50 แนวโน้มช่วงบ่ายคาดแกว่งไซด์เวย์ให้แนวต้าน 1,610-1,620 จุด แนวรับ 1,590-1,600 จุด
21 ธ.ค. 2565

นายชาญชัย พันทาธนากิจ ผู้ช่วยผู้อำนวยการ สายงานวิจัย บล.เอเซีย พลัส กล่าวว่า ตลาดหุ้นไทยในช่วงเช้าที่ผ่านมารีบาวด์แกว่งตัวแดนบวกกรอบแคบๆ หลังจากเมื่อวานนี้ปรับตัวลงแรง โดยวันนี้มีปัจจัยหนุนดัชนีมาจากปัจจัยเฉพาะตัว โดยเฉพาะหุ้น DELTA ที่ได้เข้าคำนวณใน SET50 ทำให้ราคาหุ้นปรับตัวขึ้นช่วยหนุนดัชนีได้ส่วนหนึ่ง
อย่างไรก็ตาม มูลค่าการซื้อขายในช่วงเช้านี้ค่อนข้างเบาบาง ส่วนหนึ่งอาจจะมาจากการเข้าใกล้ช่วงวันหยุดเทศกาลคริสต์มาส ทำให้นักลงทุนเริ่มชะลอการลงทุน และอาจจะมีการขายหุ้นออกมาใช้ช่วงก่อนวันหยุด ซึ่งอาจจะกดดันต่อดัชนีได้บ้าง ขณะที่ตลาดหุ้นอื่นในภูมิภาคเอเชียในช่วงเช้าที่ผ่านมาเคลื่อนไหวบวกและลบสลับกัน
สำหรับแนวโน้มในช่วงบ่ายคาดดัชนีแกว่งไซด์เวย์กรอบแคบ หลังจากตลาดได้ซึมซับข่าวปัจจัยต่างๆไปมากแล้ว และเข้าสู่ช่วงหยุดเทศกาล ทำให้เริ่มเห็นการชะลอการลงทุน โดยให้แนวต้าน 1,610-1,620 จุด แนวรับ 1,590-1,600 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 2,013.46 ล้านบาท ปิดที่ 710.00 บาท เพิ่มขึ้น 48.00 บาท
PTT มูลค่าการซื้อขาย 1,120.37 ล้านบาท ปิดที่ 31.00 บาท ลดลง 0.25 บาท
PTTEP มูลค่าการซื้อขาย 975.39 ล้านบาท ปิดที่ 166.50 บาท ราคาไม่เปลี่ยนแปลง
MTC มูลค่าการซื้อขาย 714.69 ล้านบาท ปิดที่ 36.25 บาท ลดลง 1.00 บาท
BDMS มูลค่าการซื้อขาย 699.93 ล้านบาท ปิดที่ 28.50 บาท เพิ่มขึ้น 0.50 บาท